Naskokke van VSA se onveranderde rentekoers | Maroela Media
Soos die meeste mense moontlik gesien het, het die Amerikaanse Reserwebank sy rentekoers Donderdagaand op 0,25% gehou en nie verhoog soos baie kenners verwag het nie. Die verwagting verder was dat 'n verhoging in die rentekoerse 'n daling in wêreldmarkte sou veroorsaak weens die vloei van kapitaal uit ontluikende markte (soos SA) na die VSA. Die rentekoers is nie verhoog nie, maar daar was steeds Vrydag 'n steil daling in wêreldmarkte; hoekom dan?
Vir baie jare was Amerika die wêreld se ekonomieleier. Besluite oor hul koerse sou hoofsaaklik gegrond word op die arbeidsmarkdata in die VSA, inflasie in die VSA, BBP-groei in die VSA en die rentekoerse in die VSA. Verlede week het die Reserwebank met 'n interessante rede vorendag gekom vir sy besluit om nog nie die koers te verhoog nie:
"Recent global economic and financial developments may restrain economic activity somewhat and are likely to put further downward pressure on inflation in the near term." – Janet Yellen.
Ek noem dit interessant, want me. Yellen van die Reserwebank het buitelandse ekonomiese probleme (veral China) gelys as die hoofrede vir hul besluit. Dit bewys net die groeiende ekonomiese mag wat China het ín die globale ekonomiese landskap en die stelselmatige skuif van hierdie mag vanaf die weste na die ooste.
Die markte het Vrydag negatief reageer, want as Amerika voel dat die wêreld in so 'n slegte situasie is dat hulle nie hul koerse wil lig nie, dan moet die situasie dalk aansienlik slegter lyk as wat die meeste mense vermoed. 'n Koerantopskrif wat dit mooi saamvat, lui: "Shares struggle on global growth concerns".
Ook ék het 'n verhoging verwag, asook 'n daaropvolgende negatiewe reaksie in die markte. Eersgenoemde het nie gebeur nie, maar laasgenoemde het wel. Verwag dus nog verdere onstuimigheid in die wêreld vir 'n ruk tot almal kan sin uitmaak van wat werklik aangaan. Die besluit laas week beteken moontlik ook dat die Suid-Afrikaanse Reserwebank nie ons rentekoers hierdie week behoort te verhoog nie … volgens 18 uit 20 ekonome wat deur Bloomberg gevra was vir 'n mening.
Ruan Schröder is 'n beleggingspesialis van Solidariteit Finansiële Dienste
Ek is geen ekonoom nie, inteendeel, ek sukkel maar self om kop bo water te hou…..maar alles het reg gewerk toe alle transaksies met kontant gemaak is….Nou word geld deur finansiële instellings digitaal geskep met die druk van 'n knoppie….maar die rente moet met "regte geld" terug betaal word….en as jy in gebreke bly vat die bank jou eiendom terug. Nie een van hierdie instansies of effekte beurse "skep" enigsens geld nie…..hulle woeker met ander mense s'n, en as hulle wins maak vat hulle die grootste hap, en as hulle 'n verlies maak is hulle nie verantwoordelik nie. G'n wonder… Lees meer »